**Kivonat Törökszentmiklós Városi Önkormányzat Képviselő-testületének 2022. április 28-án megtartott nyilvános ülésének jegyzőkönyvéből:**

**Törökszentmiklós Városi Önkormányzat Képviselő-testületének**

**93/2022. (IV.28.) Kt. számú**

**H a t á r o z a t**

**A közterület-felügyelet 2021. évi tevékenységéről szóló beszámoló elfogadásáról**

1. Törökszentmiklós Városi Önkormányzat Képviselő-testülete a jelen előterjesztés mellékletét képező, a közterület-felügyelet 2021. évi tevékenységéről szóló beszámolót elfogadja.

Erről értesülnek:

1. Markót Imre polgármester
2. Képviselő-testület tagjai
3. Dr. Varga Imre jegyző
4. Hatósági Osztály

K. m. f.

|  |  |
| --- | --- |
| Markót Imre s. k.  polgármester | Dr. Varga Imre s. k.  jegyző |

A kivonat hiteléül:

Herczeghné Ródon Ilona

főmunkatárs

**Beszámoló a közterület-felügyelet 2021. évi tevékenységéről**

A közterület-felügyelők a város közbiztonságának, köztisztaságának, közrendjének biztosításában, illetve a köz- és magánvagyon védelmében fejtik ki tevékenységüket.

A közterület-felügyeletről szóló 1999. évi LXIII. tv. alapján a közterület-felügyelet működhet a polgármesteri hivatal belső szervezeti egységeként, vagy önálló költségvetési szervként. Törökszentmiklóson egészen 1984-re nyúlik vissza a közterület-felügyelet, azóta megszakítás nélkül a polgármesteri hivatal belső szervezeti egységeként létezik, feladatait a hatósági osztály részeként az osztályvezető irányítása alatt látja el.

A közterület-felügyelők feladatát tehát alapvetően a közterület-felügyeletről szóló 1999. évi LXVIII. tv. (továbbiakban: Kftv.) határozza meg, illetve a vonatkozó önkormányzati rendeletek, egyéni munkaköri leírások.

A közterület-felügyelők feladatai a Kftv. szerint:

*a)*a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése;

*b)*a közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása;

*c)*közreműködés a közterület, az épített és a természeti környezet védelmében;

*d)*közreműködés a társadalmi bűnmegelőzési feladatok megvalósításában, a közbiztonság és a közrend védelmében;

*e)*közreműködés az önkormányzati vagyon védelmében;

*f)*közreműködés a köztisztaságra vonatkozó jogszabályok végrehajtásának ellenőrzésében;

*g)*közreműködés állat-egészségügyi és ebrendészeti feladatok ellátásában;

*h)*a mozgásában korlátozott személy parkolási igazolvány jogszerű használatának és birtoklásának az ellenőrzése;

*i)*a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületen a közúti járművel történő várakozási közszolgáltatás (a továbbiakban: parkolás) biztosítása, valamint a parkolásért járó ellenérték megfizetésének ellenőrzése és a fizetés elmaradása esetére előírt jogkövetkezmények alkalmazása.

A feladatkörében eljáró felügyelő hivatalos személy, feladatát járőrszolgálat vagy őrszolgálat keretében látja el, országosan egységes egyenruhában. A közterület-felügyelők köztisztviselők, ennek megfelelően munkaidejük megegyezik a hivatali munkarenddel. A felügyelők szolgálatukat gyalogosan, illetve a 2018. év novemberétől szolgálati gépkocsival is teljesítik.

Rendelkezésükre áll felszerelt iroda, számítógép, így munkájukat átláthatóbban, pontosabban tudják szervezni, nyilvántartani, megállapításaikat dokumentálni. Külön, csak adminisztrációs feladatokat ellátó személy a közterület-felügyelők munkájának segítésére nincs a Hatósági Osztály szervezetében, de a hatósági feladatokat ellátó ügyintéző segíti a felügyelők munkáját olyan esetekben, ha szabálysértési eljárás megindítására, közigazgatási bírság kiszabására kerül sor. A közmunka vezetőjével, társosztályokkal is szoros a kapcsolatuk.

Minden közterület-felügyelő rendelkezik a jogszabályban előírt ruházattal és egyéb felszereléssel (bilincs, gumibot, könnygáz spray), továbbá mindegyiküknek van fényképezőgépe, diktafonja az ügyek pontos dokumentálása érdekében.

2021. évben 3 fő közterület-felügyelő látta el a jogszabályban meghatározott feladatokat. Mindegyikük rendelkezett és rendelkezik az előírt közterület-felügyelői vizsgával. Felügyelőink feladataik ellátása érdekében rendszeres és folyamatos ellenőrzéseket végeznek az egész város illetékességi területén. Törökszentmiklós belterületén kívül Surjányban, Szakállason, Bartában, Ballán és Szenttamáson is ellátják a feladatokat. A megtett intézkedésekről mindenkor kötelesek beszámolni az osztályvezetőnek, vagy ha az adott helyzet úgy kívánja az aljegyzőnek, a jegyzőnek és a polgármesternek.

A közterület tisztántartása továbbra is az egyik legfontosabb feladat, hiszen az a legszembetűnőbb, ha egy ingatlan elhanyagolt, gazos. Első lépésben a közigazgatási szankciórendszer szerinti felszólítással élnek, ha ezen felszólításnak nem tesznek eleget, következik a névre szólóan, tértivevénnyel lakcímre kiküldött felszólítás. Amennyiben ezen felszólításra sem történik meg például a gaztalanítás, úgy közigazgatási eljárás indul. 2021-ban összesen 400 esetben szóbeli, 190 alkalommal pedig írásbeli, tértivevényes felszólítással éltek.

Cél, hogy évről évre egyre csökkenjen a gazos ingatlanok száma. A lakók többsége az első felszólításra elvégzi a gaztalanítási, fűnyírási kötelezettségét. A közigazgatási eljárás alá vont ingatlanok tulajdonosai többnyire „visszatérők”, szinte minden évben probléma van velük. Általában ezek lakatlan házak, üres telkek, amelyek tulajdonosai sokszor vidéken élnek és nem látogatják az ingatlant. Ez természetesen nem mentesíti őket a kötelezettségük alól, viszont nehézkesebb, hosszadalmasabb az eljárás velük szemben.

A felügyelők feladatai közé tartozik a közterület használattal kapcsolatos ellenőrzés. 2021-ben is – az előző évekhez hasonlóan - fokozottan ellenőrizték a városi rendezvényeken részvevőket, igaz ez a pandémia miatt korlátozott volt, de Mindenszentekkor a virágárusítókat, illetve decemberben a fenyőfaárusokat is.

A piac folyamatos ellenőrzése is fontos feladat, a felügyelők minden szerda délelőtt a piacon is teljesítenek szolgálatot, ellenőrzik, az esetleges illegális árusokat, illetve hogy a piac környékén lévő közlekedési táblák, szabályok betartásra kerüljenek (várakozni tilos, behajtani tilos). A piacot szombaton – tekintettel arra, hogy a felügyelők a hivatali munkarend szerint dolgoznak – csak akkor ellenőrzik, ha rendkívüli munkavégzés kerül elrendelésre számukra. A piacon észlelt szabálysértési cselekményeket a rendőrkapitányság részére feljelentéssel kezelték.

Az önkormányzat kötelező feladata a kóbor ebek befogása. 2019-ben új szerződést kötött az önkormányzat egy gyepmesteri feladatokat ellátó egyéni vállalkozóval. 2021. évben a gyepmester minden alkalommal átlagosan 18-20 ebet fogott be. 2021. évben havi egy, de volt, hogy havi két alkalommal is körbejárta a várost és összegyűjtötte a kóbor ebeket. Ezt a szolgáltató a közterület-felügyelők együttműködésével végzi, ugyanis a nagyobb helyismerettel (hol fordulnak elő a kóbor ebek, honnan jött bejelentés) rendelkező felügyelők hatékonyabban koordinálják a gyepmester munkáját. A havi egy alkalmas gyepmesteri tevékenység között néha szükség volt arra, hogy a közterület-felügyelők is gyűjtsenek be kutyákat, amelyeket egy későbbi alkalommal a gyepmester elszállított. Tavaly 12 ebet fogtak be a közterület-felügyelők és helyeztek el a Törökszentmiklósi Kommunális Nonprofit Kft. telephelyén rendelkezésre álló kennelben. Az elszállításig gondoskodtak a kutyák ellátásáról is.

Szintén a felügyelők feladatai közé tartozik a különböző járda- és úthibák felmérése, összeírása. 2021. évben több alkalommal került sor kifejezetten az út és járdahibák felmérésére, ahol több száz különböző úthibát észleltek és jeleztek az illetékes osztály felé. Ezen ellenőrzést követően is folyamatosan figyelemmel kísérték, majd a társosztály felé jelezték az ilyen hibákat, hiszen a KÜZ rendszer működése óta ezek felmérése folyamatos. Ezzel összefüggésben megemlíteni szükséges, hogy az elmúlt évben három alkalommal került sor a közvilágítás ellenőrzésére is és a felmért hibákat a felügyelők szintén továbbították a társosztály részére.

Felszólították azon ingatlantulajdonosokat is, akik valamilyen, forgalmat veszélyeztető tárgyat helyeztek ki az út mellé. Ezek többnyire kisebb-nagyobb kövek, vas- betontárgyak, amelyeket leginkább azért helyeznek ki, hogy a gépjárművek ne parkoljanak az ingatlanok elé, ne tapossák le a füvet, egyéb növényeket. Tavaly összesen 22 esetben kellett ilyesfajta cselekmény miatt felszólítással élniük. El lehet mondani, hogy a felszólítások nagy része sikeres volt és eltávolították a kihelyezett tárgyakat. Amennyiben nem tesznek eleget a felszólításnak, úgy külön közigazgatási eljárás megindításának van helye.

A 2021. évben az előző évhez hasonlóan a közterület-felügyelők szorosan együttműködtek a rendőrséggel. Minden héten egy alkalommal vagy szükség szerint a közterület-felügyelők egyeztetnek a rendőrséggel a közbiztonság és a közrend fenntartása kapcsán. A rendőrök tanácsokkal látják el a felügyelőket, illetve szükség esetén segítséget is kapnak a munkájukhoz. A rendőrség munkáját egyebek mellett úgy tudja segíteni a felügyelet, hogy a városban működő 75 db térfigyelő kamera felvételeit szabálysértés vagy bűncselekmény gyanúja esetén a rendőrség felhasználhatja, visszanézhetik. A rendőrség sok esetben kérte tavaly is a felvételeket egy-egy ügy kapcsán.

A közterület-felügyelőknek tavaly több esetben volt rendkívüli munkavégzés elrendelve. A feladatok jellege ezt szükségessé tette, illetve az alacsony létszámuk miatt nincs lehetőség eltérő munkarend kialakítására. Rendkívüli (túlmunkában) munkavégzéssel tudtak eleget tenni a közvilágítás ellenőrzésének, a tehergépjárművek hétvégi parkolásának, a hallottak napi virágárusítás szabályosságának ellenőrzésének, az illegális hulladéklerakások megakadályozása érdekében végzett bejárásoknak, illetve a vásárok biztosításának is. Az elrendelt túlmunkákat szabadidő biztosításával váltottuk meg.

A közterületen tárolt nehézgépjárművek miatt sor került közigazgatási eljárások lefolytatására is. Ennek eredményeként közigazgatási szankcióként figyelmeztetésekre, közigazgatási bírságok kiszabására került sor.

A közterület felügyelők rendszeresen ellenőrzik a szelektív hulladéklerakók környékét és jelzéssel élnek a szemetet felhalmozó ingatlantulajdonosokról is. A térfigyelő kamerák felvételei alapján feljelentések történnek, hatósági eljárások indulnak.

A felügyelők munkájához tartozik, hogy időnként az ügyintézőket elkísérik helyszíni szemlére, egyéb hatósági intézkedésre, de több alkalommal ellenőrizték az ingatlanok lakatlanságát is, segítve ezzel a Hatósági Osztály adóügyintézőinek munkáját.

Az önkormányzati hirdető táblákra, a piaci hírmondóba szintén a felügyelők helyezik ki a lakosságot érintő különböző felhívásokat, hirdetményeket.

2021. évben kiszabott közigazgatási bírságok, feljelentések alakulása:

- állatvédelmi bírság 3. 960.000-Ft összegben került kiszabásra,

- hulladékgazdálkodási bírság 50.000-Ft összegben került kiszabásra,

- szabálysértési és büntető feljelentés 8 alkalommal került megtételre.

2021. évre is el lehet mondani azt, hogy igyekeztünk minél jobban figyelni és észrevenni a városban található szabálytalanságokat és azok megszüntetése érdekében intézkedni, hiszen a cél az, hogy a lakosság egy minél szebb, tisztább, rendezettebb városban élhessen.

Fontos továbbra is, hogy minél szorosabbra fűzzük az együttműködést a rendőrséggel, polgárőrséggel, a különböző szervezetekkel, hiszen csak összefogással és közös akarattal lehet még élhetőbbé, biztonságosabbá tenni városunkat.

Kérem a Tisztelt Képviselő-testületet a beszámoló elfogadására!

Törökszentmiklós, 2022. április 19.

**Szegő János sk.**

osztályvezető